b'\n_START_ARTICLE_\nInsulele Britanice\n_START_PARAGRAPH_\nInsulele Britanice sunt un arhipelag de insule din Europa de Vest ce cuprind insulele Marea Britanie (pe care se afl\xc4\x83 Anglia, Sco\xc8\x9bia \xc8\x99i \xc8\x9aara Galilor), Irlanda (pe care se afl\xc4\x83 Republica Irlanda \xc8\x99i Irlanda de Nord), Insula Wight, Insula Man, Insulele Scilly \xc8\x99i arhipelagurile Shetland \xc8\x99i Orkney. Tradi\xc8\x9bional sunt incluse \xc8\x99i Insulele Canalului (care cuprind Jersey, Guernsey \xc8\x99i alte insule mai mici) care sunt dependen\xc8\x9be ale coroanei britanice, dar din punct de vedere fizic acestea nu apar\xc8\x9bin arhipelagului._NEWLINE_Aflate \xc3\xaen largul coastei nordice a continentului european, Insulele Britanice reprezint\xc4\x83 un grup de dou\xc4\x83 insule mari \xc8\x99i mai multe mici. Cea mai mare dintre insule, Marea Britanie, are \xc3\xaen compunere trei p\xc4\x83r\xc8\x9bi: Anglia, Sco\xc8\x9bia \xc8\x99i \xc8\x9aara Galilor, care \xc3\xaempreun\xc4\x83 cu Irlanda de Nord, formeaz\xc4\x83 Regatul Unit al Marii Britanii \xc8\x99i Irlandei de Nord. Republica Irlanda ocup\xc4\x83 restul insulei care este a doua ca m\xc4\x83rime din acest grup, fiind separat\xc4\x83 de Marea Britanie de Marea Irlandei. Pentru o mas\xc4\x83 de uscat relativ mic\xc4\x83, Insulele Britanice au un relief variat, de la zonele ml\xc4\x83\xc8\x99tinoase din estul Angliei \xc8\x99i turb\xc4\x83riile \xc8\x99i mla\xc8\x99tinile din Irlanda, p\xc3\xa2n\xc4\x83 la colinele v\xc4\x83lurate din Anglia \xc8\x99i \xc8\x9aara Galilor \xc8\x99i lan\xc8\x9burile muntoase col\xc8\x9buroase din Sco\xc8\x9bia.\n_START_SECTION_\nClim\xc4\x83\n_START_PARAGRAPH_\nClima arhipeleagului este temperat oceanic\xc4\x83, cu veri ploioase \xc8\x99i ierni reci.'